**Crynodeb o’r Ymgynghoriad Cymunedol**

**Cronfa Budd Cymunedol Brenig Wind Limited – Ymgynghoriad Cymunedol**

Mae Brenig Wind Limited wedi’i leoli yn ardal Cyngor Cymuned Nantglyn a ward etholiadol Llanrhaeadr yng Nghinmeirch yng Nghyngor Sir Ddinbych.

Mae’r datblygwyr, Brenig Wind LImited, wedi gosod 16 tyrbin a phob un ohonynt yn 2.35MW, a fydd yn darparu cyfanswm capasiti o 37.6MW ac mae’n ymrwymedig i dalu cronfa budd cymunedol o £3000/MW â chyswllt i’r Mynegai Prisiau Manwerthu

o fis Ebrill 2009.

Daeth Brenig Wind Limited yn weithredol ar 30ain Mawrth 2019 a bydd y gronfa flynyddol yn dechrau ar tua £4055/MW, sy’n gyfwerth â £152,468 y flwyddyn am hyd at 25 mlynedd. Bydd y gronfa’n cael ei dosbarthu i gymunedau a chyrff lleol at ddibenion amgylcheddol, economaidd gymdeithasol ac addysgol. Bydd y gronfa ar gael o 2019 ymlaen.

Comisiynwyd Cadwyn Clwyd gan Brenig Wind Limited i gynnal ymgynghoriad cymunedol, i sefydlu a gweinyddu Cronfa Budd Cymunedol ar gyfer Brenig Wind Ltd. Diben y gronfa budd cymunedol yw darparu buddiannau i’r cymunedau sy’n cynnal ac sy’n byw gyda, ac o amgylch y fferm wynt.

Cynhaliwyd yr ymgynghoriad cymunedol ddiwedd 2018 ac roedd yn cynnwys y canlynol:

* Holiadur strwythuredig dwyieithog ar-lein
* Dwy sesiwn ymgynghoriad cymunedol galw heibio, un a gynhaliwyd yng Nghanolfan Cae Cymro, Clawddnewydd, ger Rhuthun, Sir Ddinbych LL15 2ND ddydd Llun, 26ain Tachwedd 2018 a’r ail a gynhaliwyd yn Sefydliad Eglwys Henllan, Henllan, Sir Ddinbych LL16 5BD ddydd Mawrth 27ain Tachwedd 2018.
1. **Canlyniadau**

**1.1 Pwy Ymatebodd?**

Fe wnaeth cyfanswm o 261 ymateb i’r holiadur a mynychu’r sesiynau galw heibio. Roedd y sesiwn galw heibio yn dilyn strwythur y cwestiynau yn yr holiadur ar-lein. O’r 261, roedd 75% yn cynrychioli barn bersonol unigolion.

|  |  |
| --- | --- |
| Barn bersonol | 75% |
| Cyngor Cymuned | 8% |
| Sefydliad y trydydd sector | 5% |
| Busnes Lleol | 4% |
| Grŵp cymunedol | 14% |
| Grŵp cymdeithasol | 5% |
| Sector cyhoeddus | 2% |
| Arall (nodwch) | 11% |

Gofynnwyd i’r ymatebwyr ddatgan i ba gyngor cymuned yn Sir Ddinbych yr oeddent yn perthyn, fe ddarparodd y rhai a ymatebodd yn Saesneg ddosbarthiad cytbwys ar draws y cynghorau cymuned a restrwyd, gyda 37% yn nodi “arall”. Roedd y categori “arall” yn cynnwys ymatebwyr o gymunedau cyfagos yng Nghonwy a Sir Ddinbych yn ehangach. Fe ymatebodd 70% o’r ymatebwyr iaith Gymraeg i’r categori “arall”, ac roedd y mwyafrif helaeth o’r rhain o gymunedau cyfagos yn sir Conwy.

[Responses] Ymatebion

Roedd yr ymatebwyr yn cynrychioli gwasgariad rhesymol ar draws y categorïau oedran:

|  |  |
| --- | --- |
| O dan 18 | 0% |
| 18 – 30 oed | 8% |
| 31 – 50 oed | 43% |
| 51 – 65 oed | 34% |
| Dros 65 oed  | 15% |

**1.2 Barn yr ymatebwyr am yr ardal**

Holwyd yr ymatebwyr ynghylch rhinweddau cadarnhaol yn eu hardal. Yn gyffredinol, nododd yr ymatebwyr ymdeimlad cryf o gymuned, amgylchedd naturiol yr ardal a’r hunaniaeth ddiwylliannol ac ieithyddol fel rhinweddau cadarnhaol. Mae’r canlynol yn rhestr o’r rhinweddau allweddol:

* Twristiaeth
* Cymuned agos ac Ymdeimlad cryf o gymuned
* Harddwch naturiol yr ardal
* Ysgol
* Grwpiau cymdeithasol, e.e. Ffermwyr Ifanc, Eglwysi, Merched y Wawr
* Natur wledig
* Diwylliant a hunaniaeth Gymreig
* Yr ardal yn un o gadarnleoedd y Gymraeg
* Amaethyddiaeth
* Aer glân / ansawdd yr amgylchedd naturiol
* Gwledig ond yn agos at ardaloedd trefol.

Gofynnwyd i’r ymatebwyr nodi’r pethau y dylid eu newid neu eu gwella am yr ardal. Ymhlith yr ymatebion a dderbyniwyd roedd:

* Cwmpas band eang a ffonau symudol
* Cyfleusterau ar gyfer pobl ifanc
* Uwchraddio cyfleusterau presennol, cyfleusterau cymunedol gwell
* Gwelliannau i’r amgylchedd adeiledig a naturiol
* Cefnogi mewnfudwyr i ddysgu Cymraeg
* Trafnidiaeth / trafnidiaeth gymunedol
* Cyfleoedd a gweithgareddau ar gyfer pobl ifanc
* Cyfleusterau sy’n cefnogi iechyd a llesiant
* Cartrefi fforddiadwy

**1.3 Ardal o Fudd**

Fel rhan o’r sesiynau ymgynghori ar-lein a galw heibio, darparwyd map i’r ymatebwyr o ardal arfaethedig o fudd (sydd wedi’i gynnwys yn atodiad 2). Roedd y map hwn yn adlewyrchu ardal arfaethedig o fudd, gyda’r nod o ysgogi trafodaeth a sylwadau pellach. Y sbardun cychwynnol gan y datblygwr oedd y byddai’r gronfa yn creu budd i gymunedau yn Sir Ddinbych, ac felly, roedd y map yn adlewyrchu ardal arfaethedig o fudd cymunedol o fewn Sir Ddinbych.

Derbyniwyd mwy na 125 o sylwadau drwy’r holiadur ar-lein a’r sesiynau ymgynghori galw heibio. Mae’r canlyniad yn dangos bod 40% yn cytuno ag ardal y budd, tra bod 60% yn anghytuno.

Mae’r pwyntiau a godwyd wedi’u gosod yn y grwpiau canlynol:

**1.3.1 Pryderon ynglŷn â chynnwys Dinbych a rhan o Ruthun**

Cododd ymatebwyr bryderon bod Dinbych a rhan o Ruthun wedi’u cynnwys yn yr ardal arfaethedig. Roedd y pryderon yn ymwneud yn bennaf â’r posibilrwydd y byddai’r arian yn cael ei lyncu gan y trefi (Dinbych yn benodol), er anfantais i’r cymunedau gwledig a’r pentrefi yn agosach at y fferm wynt.

**1.3.2 Dull Graddol a Awgrymir**

Yn ychwanegol, awgrymwyd y gellir mabwysiadu dull graddol er mwyn sicrhau budd i’r pentrefi a’r cymunedau gwledig hynny sydd agosaf at y safle.

**1.3.3 Cymunedau Conwy**

Nodwyd agosrwydd y safle i Gonwy, yr effaith weledol, lefelau sŵn, seilwaith peilonau, a thraffig adeiladu fel rhesymau dros gynnwys cymunedau Conwy yn yr ardal o fudd. Mynegwyd pryder cryf am y posibilrwydd o hepgor cymunedau Conwy, sy’n agos at y safle. Mynegwyd hyn yn glir a chryf yn y sesiynau ymgynghori ac yn yr holiadur ar-lein.

**1.3.4 Effaith y safle ar gymunedau cyfagos**

Mater arall a oedd yn peri pryder oedd effaith sŵn, effaith weledol, traffig adeiladu, seilwaith peilonau ar y cymunedau hynny sydd agosaf at y safle. O ganlyniad, awgrymodd yr ymatebwyr y dylai’r ardal fod yn llai ac yn agosach at y cymunedau hynny sy’n amgylchynu’r safle. Codwyd y mater hefyd y dylid osgoi gwahanu cymunedau lle maent hanner i mewn a hanner allan o’r ardal arfaethedig ar hyn o bryd.

**1.3.5 Mae’r ardal yn rhy fawr**

Mynegodd yr ymatebwyr bryder hefyd bod yr ardal arfaethedig yn rhy fawr, ac ailadroddwyd hefyd bryderon y gallai’r cymunedau yng Nghonwy sy’n uniongyrchol gyfagos i’r safle gael eu hepgor o bosibl. Awgrymodd rhai ymatebwyr radiws o 5 milltir o’r safle fel paramedr ar gyfer yr ardal.

**1.3.6 Yr Effaith Weledol o’r AHNE**

I’r gwrthwyneb, nodwyd effaith weledol yn unig fel maen prawf ar gyfer ehangu’r ardal tuag at y ffin gyda Sir y Fflint ac felly cynnwys cymunedau a phentrefi o fewn AHNE Bryniau Clwyd.

**1.4 Trothwyon Grantiau**

Gofynnwyd i’r ymatebwyr am eu barn am drothwy grantiau bychan o £10,000 a throthwy grantiau mwy £10,000 i £50,000. Roedd 82% yn cytuno gyda’r trothwyon grantiau arfaethedig. Awgrymodd y rhai a oedd yn gwrthwynebu nad yw’r gronfa yn atal prosiectau mwy sy’n strategol eu natur ac a allai fod o fudd i’r ardal gyfan.

Awgrymwyd hefyd y dylai’r gymuned allu gwneud cais fwy nac unwaith.

**1.5 Ceisiadau Grantiau**

Gofynnwyd i’r ymatebwyr am eu barn ar ddarpar geisiadau ar gyfer y gronfa. Awgrymwyd y canlynol fel y mathau o sefydliadau a allai wneud cais am arian: Grwpiau gwirfoddol, cymunedol, Cynghorau Cymuned / Cynghorau Tref, Mentrau cymdeithasol, ar yr amod eu bod yn gweithredu ar sail ddielw (gan gynnwys credyd, cwmnïau cydweithredol, cwmnïau cymdeithasol, mentrau sy’n eiddo i’r gymuned, cwmnïau cyfyngedig drwy warant, cwmnïau budd cymunedol ac ymddiriedolaethau datblygu), Elusennau, sefydliadau’r trydydd sector.

Roedd yr ymatebwyr yn cytuno â’r uchod, gyda rhai awgrymiadau o fudd i ysgolion yn yr ardal.

* 1. **Blaenoriaethau’r Gronfa**

Gofynnwyd i’r ymatebwyr a oeddent yn cytuno â’r blaenoriaethau canlynol ar gyfer y gronfa. Roedd mwy na 90% yn Cytuno â’r blaenoriaethau arfaethedig.

* Trafnidiaeth gymunedol
* Mynediad at wasanaeth
* Cefnogaeth i weithgareddau cymdeithasol cymunedol
* Cynhwysiant Digidol (e.e. band eang, cwmpas ffonau symudol)
* Mynediad at gyflogaeth (e.e. drwy weithio gartref neu gysylltiadau trafnidiaeth gwell)
* Cynorthwyo pobl ifanc a darpar entrepreneuriaid i fusnes
* Datblygu a chefnogi mentrau cymdeithasol (e.e. siop gymunedol, tafarn gymunedol)
* Datblygu a chefnogi partneriaethau busnes lleol (e.e. grwpiau twristiaeth, grwpiau amaethyddol, cynhyrchwyr bwyd lleol)
* Cynnal a gwella amgylchedd naturiol yr ardal er budd y gymuned
* Cynnal a gwella ansawdd amgylchedd adeiledig yr ardal (gan gynnwys treftadaeth)
* Cefnogi a datblygu'r sector twristiaeth / hamdden lleol
* Cefnogi mentrau’r iaith Gymraeg a’i diwylliant
* Cefnogi ynni adnewyddadwy ar raddfa fach wedi’i arwain gan y gymuned yn yr ardal

Ymhlith y sylwadau ychwanegol a dderbyniwyd roedd blaenoriaethau megis addysg a thai fforddiadwy.

## **1.7 Y Panel gwneud Penderfyniadau**

Awgrymwyd panel arfaethedig o 6 a oedd yn cynnwys 2 aelod o’r sector preifat, cymunedol a chyhoeddus.

Cytunodd 76% â’r gynrychiolaeth, fodd bynnag, isod mae sylwadau eraill a dderbyniwyd:

* Mwy o’r sector cymunedol
* Cynrychioli’r ieuenctid a’r trydydd sector
* Adolygu aelodaeth y panel bob tair blynedd
* Dylai fod yn adlewyrchiad o’r gymuned, y bobl sy’n adnabod yr ardal
* Mwy o gyfranogiad cymunedol ar y panel
* Mae angen mwy na 6
* Mwy o aelodau cymunedol i gynrychioli ardal ehangach.